Αουγκούστε Χάουσνερ

Η Αουγκούστε Χάουσνερ (τσεχικά:Auguste Hauschner, 12 Φεβρουαρίου 1850 στην Πράγα, Αυστριακή Αυτοκρατορία - 10 Απριλίου 1924 στο Βερολίνο) ήταν Τσέχα-Αυστριακή συγγραφέας εβραϊκής καταγωγής. Δημοσίευε επίσης με το ψευδώνυμο Αουγκούστε Μόνταγκ. Θεωρείται σημαντική εκπρόσωπος των γερμανόφωνων συγγραφέων της Πράγας. Στα έργα της, επανειλημμένα επεσήμανε κοινωνικά θέματα. 

 Βιογραφικά στοιχεία 
Η Αουγκούστε Σομπότκα γεννήθηκε το 1850 και μεγάλωσε στην Πράγα της Βοημίας, εκείνη την εποχή στην Αυστριακή αυτοκρατορία. Ήταν κόρη πλούσιας εβραϊκής οικογένειας, ένα από τα έξι παιδιά του εργοστασιάρχη και γαιοκτήμονα Σάλομον Σομπότκα. Έλαβε την πρωτοβάθμια εκπαίδευση με οικοδιδάσκαλους και σε ηλικία 14 ετών την έστειλαν στο Βερολίνο όπου φοίτησε σε οικοτροφείο για κορίτσια για τέσσερα χρόνια. Μετά την επιστροφή της στην Πράγα, παντρεύτηκε τον εργοστασιάρχη υποδημάτων και ζωγράφο Μπένο Χάουσνερ το 1871 και στα μέσα της δεκαετίας του 1870 μετακόμισε μαζί του στο Βερολίνο. Τα επόμενα χρόνια, ειδικά μετά τον θάνατο του συζύγου της το 1890, το διαμέρισμά της στην περιοχή Τίργκαρτεν εξελίχθηκε σε σημαντικό χώρο συνάντησης λογοτεχνών και καλλιτεχνών του Βερολίνου. Εκτός από τον ξάδερφό της Φριτς Μάουτνερ, με τον οποίο διατηρούσε στενή αλληλογραφία, το σαλόνι της επισκέπτονταν επίσης ο Γκούσταβ Λαντάουερ, ο δημοσιογράφος και εκδότης Μαξιμίλιαν Χάρντεν, ο ζωγράφος Μαξ Λίμπερμαν και ο Μαξ Μπροντ. Διατηρούσε επίσης αλληλογραφία με τους Ρομαίν Ρολάν, Άρτουρ Σνίτσλερ, Λούντβιχ Τόμας, Τόμας Μαν, Στέφαν Τσβάιχ, Μάρτιν Μπούμπερ και άλλες προσωπικότητες.

Από την αρχή, τάχθηκε κατά του Α' Παγκοσμίου Πολέμου και ήταν ένθερμη ειρηνίστρια. Υποστήριξε σοσιαλιστικά, αναρχικά και φεμινιστικά κινήματα και έργα. Πέθανε στις 10 Απριλίου 1924 στο Βερολίνο, ο τάφος της βρίσκεται στο εβραϊκό νεκροταφείο της πόλης.

 Λογοτεχνικό έργο 
Η Αουγκούστε Χάουσνερ ξεκίνησε τη λογοτεχνική της καριέρα τη δεκαετία του 1880. Έγραψε πολυάριθμες νουβέλες και μυθιστορήματα, συνολικά 35 έργα, στα οποία είναι μια από τις πρώτες γυναίκες συγγραφείς που ασχολήθηκε με το ζήτημα της κοινωνικής θέσης των γυναικών και με ζητήματα εβραϊκής ταυτότητας. Το σημαντικότερο έργο της θεωρείται το μυθιστόρημα Η οικογένεια Λόβοζιτς (1908, δύο τόμοι), το οποίο αναφέρεται στη ζωή μιας εβραϊκής οικογένειας στην Πράγα με φόντο τις αυξανόμενες εθνικές εντάσεις μεταξύ Τσέχων και Γερμανών. Πολλά μοτίβα και θέματα εδώ προμηνύουν ήδη τη μελλοντική κατεύθυνση της γερμανικής λογοτεχνίας της Πράγας. Το 1910 ακολούθησε το Ρούντολφ και Καμίλα, στο οποίο παρουσιάζει μια (αυτοβιογραφική) μελέτη του περιβάλλοντος της γερμανοεβραϊκής ανώτερης μεσαίας τάξης στην Πράγα και το Βερολίνο. Η νουβέλα Ο θάνατος του Λιονταριού είναι μια επιτυχημένη λογοτεχνική απεικόνιση της συνάντησης του αυτοκράτορα Ροδόλφου Β' με τον Ραβίνο Λεβ και της θρυλικής ιστορίας του Γκόλεμ. Το Νυχτερινές συζητήσεις (1919) αναφέρεται σε μια ομάδα ταξιδιωτών από διαφορετικά κοινωνικά στρώματα που το τρένο τους εκτροχιάστηκε στο σκοτάδι της νύχτας και μέσα στο χάος, ο καθένας παλεύει με τους φόβους και τις ελπίδες του αποτυπώνοντας το άγχος και την αβεβαιότητα της εποχής. Οι ιστορίες που διηγούνται σε ένα κατάλυμα που βρήκαν, υπαινίσσονται τη μεταμορφωτική δύναμη της κοινής συμφοράς.

 Έργα (επιλογή) 
μικρογραφία|Εικονογράφηση του μυθιστορήματος Ανάμεσα στους καιρούς (1906)

 Die Familie Lowositz, 1908, Η οικογένεια Λόβοζιτς, δύο τόμοι

 Zwischen den Zeiten, 1906 - Ανάμεσα στους καιρούς
 Rudolf und Camilla, 1910 - Ρούντολφ και Καμίλα
 Die große Pantomime, 1913 - Η μεγάλη παντομίμα
 Der Tod des Löwen, 1916 - Ο θάνατος του Λιονταριού (νουβέλα από την εποχή του Ροδόλφου Β΄ )
 Der Versöhnungstag, 1918 - Η ημέρα της Εξιλέωσης 
 Die Siedelung, 1918 - Ο Οικισμός
 Erste Liebe, 1919 - Πρώτη αγάπη
 Nachtgespräche, 1919 - Νυχτερινές συζητήσεις 
 Die Heilung, 1921 - Η Θεραπεία

 Παραπομπές 

Κατηγορία:Αυστριακή λογοτεχνία
Κατηγορία:Τσέχοι συγγραφείς
Κατηγορία:Γερμανόφωνοι λογοτέχνες της Πράγας
Κατηγορία:Γυναίκες μυθιστοριογράφοι
Κατηγορία:Εβραίοι λογοτέχνες